Il-Papa Franġisku bagħat ittra lil soru Amerikana biex jirringrazzjaha għax-xogħol li għamlet matul l-aħħar 50 sena fil-komunità Kattolika tal-LGBTIQ. Sr Jeannine Gramick kienet għamlet iktar minn 20 sena investigata u ċċensurata mill-Vatikan għall-ħidma tagħha. F'ittra miktuba bl-idejn fl-10 ta' Diċembru li għadda, il-Papa Franġisku rringrazzja lis-soru għax-xogħol tagħha kif ukoll għall-imħabba u l-kompassjoni li dejjem uriet. Sr Jeannine hija l-ko-fundattriċi tal-appostolitat Kattoliku bl-isem ta' New Ways Ministry. Fir-reazzjoni tagħha għal din l-ittra Sr Jeannine qalet li l-ittra kienet qisha miktuba minn ħabib. Kompliet li hija ferħet meta rċeviet l-ittra u spjegat li ħasset li permezz tagħha il-knisja bdiet tħares lejn dan il-ministeru b'lenti oħra. Sr Jeannine ċċelebrat il-50 anniversarju ta' ħidma favur persuni LGBTIQ. Hija flimkien ma' Fr Robert Nugent kienu meqjusa bħala kontroversjali minn xi kapijiet tal-Knisja minħabba li kienu jorganizzaw laqgħat li kienu dwar ix-xjenza u t-teoloġija marbuta ma' suġġetti relatati mal-komunità LGBTIQ. Fl-ittra tiegħu l-Papa Franġisku rringrazzja lil din is-soru li kienet lesta li tkompli tgħaddi minn tbatija u ma tikkundanna lil ħadd. Din l-ittra ġiet ippubblikata għall-ewwel darba mill-magazine Kattoliku America Magazine. Din hija l-aħħar ittra ppubblikata li l-Papa Franġisku bagħat is-sena l-oħra lill-persuni Kattoliċi LGBTIQ jew lil dawk li jitkellmu għal din il-komunità.